google/wiki40b huggingface dataset:
Viktor Matthias Julius von Richter

Viktor Matthias Julius von Richter (3. aprill 1841, Doblen, Kuramaa – 9. oktoober 1891, Breslau) oli Eesti baltisaksa keemik.

Elulugu

Viktor Matthias Julius von Richter oli baltisakslane ja vaimuliku poeg.
Saanud koolihariduse Peterburis, õppis TÜ-s 1858–59 füüsikat ja 1859–62 keemiat; keemiakandidaat (1863, TÜ), keemiamagister (1867, Peterburi Tehnoloogiainstituut), keemiadoktor (1872, Peterburi Tehnoloogiainstituut). 1864–72 Peterburi Tehnoloogiainstituudi laborant, assistent ja dotsent, 1873–75 Poolas Novo-Aleksandria (Pulawy) Põllumajanduse- ja Metsandusinstituudi professor ja 1875–91 Breslau Ülikooli õppejõud (1875–79 eradotsent, 1879–91 erakorraline professor ja 1890–91 tehnoloogia ja põllumajanduse instituudi direktor).

Teadustöö

Uurimisvaldkond: orgaaniline süntees ja orgaanilise ühendite struktuur, propioonhappe derivaadid, benseeni ja tema derivaatide osavõtul toimuvad reaktsioonid aromaatsete ühendite saamiseks ja nende struktuuri selgitamiseks. Rosaniliini uurimisel avastanud uue kromogeense aatomirühma. Koostanud õpikuid.
Kivisilla makett

Kivisilla makett on skulptuur Tartu Kaarsilla juures, Tartu kunagise Kivisilla pronksist makett.
Makett paigaldati Kivisilla fondi eestvedamisel.
Maketti autor on skulptor Tiiu Kirsipuu.
Skulptuur avati 29. juunil 2004.
Laimetsa mõis

Laimetsa mõis (saksa k Laimetz) oli rüütlimõis Pilistvere kihelkonnas Viljandimaal. Tänapäeval kuulub kunagine mõis Järva valda Järva maakonnas.
Laimetsa mõis asutati 17. sajandil. Pikka aega kuulus see Koigi mõisnikele Grünewaldtidele, olles praktiliselt viimase kõrvalmõis.
1863. aastal rajati ühekorruseline kivist uusrenessanss-stiilis peahoone. Selle fassaadi kaunistas tugevalt eenduv keskrisaliit, mida nii esimesel korrusel kui ka viilul kaunistasid kolm kaarakent. Viiluotsi ilmestasid ka kaar- ja veerandringikujulised aknad.
Viimane mõisa võõrandamise eelne Laimetsa mõisnik oli Otto Johann Werner von Grünewaldt. 
Pärast võõrandamist asus hoones kool. 1980. aastatel oli hoones tulekahju ja sestpeale on mõisahoone varemeis. Ka enamik kõrvalhoonetest on hävinud.
Will Hughes

William James Hughes (sündinud 17. aprillil 1995 Weybridge'is) on Inglismaa jalgpallur, kes mängib poolkaitsjana Premier League'i klubis Watford.
Ta alustas klubikarjääri Derby Countys, millega liitus 2011. aastal. Alates hooajast 2012–13 kuulus ta klubi põhikoosseisu. Hooajal 2013–14 valiti ta Inglismaa esiliiga sümboolsesse koosseisu. 2014. aastal The Football League'i aasta parimaks noormängijaks. 2015. aastal valiti ta Derby County aasta mängijaks.
2017. aasta juunis sõlmis Hughes viieaastase lepingu Inglismaa kõrgliiga klubiga Watford. Arvatav üleminekusumma oli kaheksa miljonit naelsterlingit.
Jakobi tänav (Tallinn)

Jakobi tänav on tänav Tallinnas Kesklinna linnaosas Keldrimäe asumis. Tänav algab Keldrimäe tänavalt, ristub Gildi tänavaga ja lõpeb Odra tänaval. Jakobi tänav on enam-vähem loode-kagusuunaline ja ligikaudu 340 meetri pikkune.
Tänav on nime saanud 1882. aastal. Tõenäoliselt on Jakobi tänav nime saanud majaomanik Mart Jakobi järgi. Eesti keeles on tänavat nimetatud ka Jaagupi tänavaks (1884), tänava saksakeelne nimi oli Jakobstrasse, venekeelne Яковская улица.
Círdan

Círdan on tegelane J. R. R. Tolkieni triloogias "Sõrmuste Isand".
Ta oli Hallide Sadamate haldjaisand. Täheajastutel oli Círdan saanud falathrimide isandaks. Círdan tähendab tõlkes Laevameistrit ning tema rahvas oligi Keskmaal esimene, kes asus laevu ehitama. Círdani sadamad püsisid Beleriandi sõdade ajal 474. aastani, mil Morgothi orkide leegionid Falase laastasid. Kuid Círdan suundus oma rahvaga Balari saarele. Pärast Beleriandi uppumist sai temast Hallide Sadamate isand. Teda peeti üheks targemaks haldjaks ning tema kätte usaldas Celebrimbor Narya, haldjate Tulesõrmuse. Teise Ajastu lõpus liitus Círdan haldjate ja inimeste Viimse Liiduga, mis tegi lõpu Sauroni valitsemisele. Umbes aastal 1000 andis ta sõrmuse edasi Gandalfile. 1975. aastal juhtis Círdan haldjate ja inimeste vägesid Fornosti lahingus ning lõi Angmari Nõidkuningat. Kolmanda Ajastu lõpul lahkusid Círdani sadamatest Sõrmusekandjad. Círdan ise jäi kohale veel mõneks ajaks Neljandal Ajastul, kuni olid lahkunud viimasedki haldjad.
Nirvaana

Nirvaana on budismis ja hinduismis täielik teadmise, rahu ning vabanemise seisund, sansaarast (ümbersünniahelast) vabanemine. Otsetõlkes tähendab see vaibumist ja kustumist.
Selles seisundis on aja ja ruumi mõisted ebaolulised. Nirvaana saavutatakse iseenda püsivusega, läbi virgumise, valgustuse, milles ei ole mingit jumalat ja jumalikku väge.
Nicholaus Molteke

Nicholaus Molteke oli Taani kuninga vasall Eestimaal 13. sajandil.
Talle ja tema vendadele kuulus Maardu, Sarne ja Haabneeme küla (tria oppida, videlicet Mart, Sarn et Apones), mille nad müüsid 1271. aastal Cristianus de Scerembekele, tema naisele Elenale ning Cristianuse vendadele Henricusele ja Bernardusele. Müügi kinnitas Eestimaa emand Margrete Sambor 29. märtsil 1271 ning kuningas ja hertsog Erik Klipping 27. aprillil 1271.
Ruhnu kihistu

Ruhnu kihistu on Kesk-Kambriumi ladestiku kihistu.
Kihistut esineb ainult Edela-Eestis.
Kihistu maksimaalne paksus Eestis on 42 m.
Kihistu Eestis ei paljandu.
Arranžeering

Arranžeering on muusikas heliteose töötlus, mille käigus heliteosest eemaldatakse või sellele lisatakse uut muusikalist materjali, nii et tulemuseks on uus, loominguliselt iseseisev ja algsest heliteosest sõltumatu teos.
Autoriõiguse seaduse järgi on arranžeering tuletatud teos.
Sulev Piliste

Sulev Piliste (24. veebruar 1929 – 18. august 2005) oli eesti jurist.
Ta lõpetas 1953. aastal Tartu Riikliku Ülikooli õigusteaduskonna.
Sulev Piliste töötas 1980. aastate esimeses pooles Eesti NSV Rahvamajanduse Juhtivate Töötajate ja Spetsialistide Kvalifikatsiooni Tõstmise Instituudi tehnoökonoomika kateedris, 1980. aastate teises pooles Eesti NSV Toiduainetööstuse Ministeeriumi Konstrueerimise ja Tehnoloogia Büroo töökorralduse ja kaadriõppe osakonnas peaspetsialistina.
1990. aastatel oli ta Sotsiaalministeeriumi õigusosakonna juhataja. Ta oli avaliku teenistuse seaduse rakendamise valitsuskomisjoni liige ja Euroopa sotsiaalharta ratifitseerimist ette valmistava ekspertide komisjoni liige.
1970. ja 1980. aastatel avaldas ta mitmeid artikleid ajakirjas Nõukogude Õigus.
Sulev Piliste on maetud Pärnu Alevi kalmistule.
Iirimaa Eurovisiooni lauluvõistlusel

Osalemine

Iirimaa on osalenud võistlusel kõigil aastatel, välja arvatud 1983. aasta Eurovisiooni lauluvõistlusel ja 2002. aasta Eurovisiooni lauluvõistlusel. 1983. aastal toimus RTÉ-s streik, mistõttu ringhäälingul polnud piisavalt ressursse saatmaks oma esindajat. Selle asemel RTÉ kandis võistlust üle BBC kommentaaridega. 2002. aastal polnud Iirimaal õigust osaleda lauluvõistlusel, kuna jäi aasta varem viimaste hulka. Olenemata sellest kandis RTÉ võistlust üle ning saatis Tallinna oma kommentaatori. 
Iirimaa on saatnud lauluvõistlusele 42 laulu, neist seitse on lauluvõistluse võitnud ning 18 on lõpetanud esiviisikus. Iirimaa on ühel korral kaotanud õiguse osaleda võistlusel, sest 2001. aastal jäädi 21. kohale. Iirimaa on kolmel korral osalenud poolfinaalides: 2005. aastal esindas Iirimaad Donna & Joe, lõpetades võistluse poolfinaalis 14. kohal, mis tähendas, et finaali ei jõutud. 2006. aastal esindas Iirimaad Brian Kennedy, kes saavutas poolfinaalis üheksanda koha, mis tagas Iirimaa koha finaalis. Kennedy lõpetas finaalis kümnendal kohal. Iirimaa osales 2008. aastal I poolfinaalis, kust 15. kohaga finaali ei pääsetud 
Viis esitajat on Iirimaad esindanud rohkem kui ühel korral: Johnny Logan (1980, 1987), Linda Martin (1984, 1992), Tommy ja Jimmy Swarbrigg ("The Swarbriggs" nime all 1975. aastal ja 1977. aastal "The Swarbriggs Plus Two" nime all), Maxi (solistina 1973. ja Sheeba koosseisus 1981. aastal).
Bathi ordu

Kõige Auväärsem Bathi ordu (The Most Honourable Order of the Bath) on Suurbritannia rüütliordu, mille asutas 18. mail 1725 kuningas George I.
Ordu nimi tuleneb keskaegsest rüütlikslöömise tseremooniast, mille üks osa oli vette kastmine (inglise keeles bathing).
Ordu liikmed on teiste seas Toomas Hendrik Ilves ja Briti mereväelane Edwyn Alexander-Sinclair.
Eesti Pressimuuseum

Eesti Pressimuuseum on väike eramuuseum, mis paikneb Põltsamaa linnuses ja tutvustab Eesti ajakirjanduse ja meedia ajalugu.
Muuseumi asutas 2009. aastal MTÜ Ajakirjanduse Uurimis- ja Koolituskeskus. Põltsamaa valiti muuseumi asukohaks seetõttu, et 1766. aastal ilmus seal esimene eestikeelne ajakirjandusväljaanne "Lühhike öppetus".
Kergu mõis

Kergu mõis (saksa keeles Kerkau) oli Kõnnu mõisa kõrvalmõis Pärnu-Jaagupi kihelkonnas Pärnumaal.
Ravim

Eestis

"Meditsiinisõnastiku" järgi on ravim ühte või enamat ravimainet sisaldav toode, mille manustamise eesmärgiks on haiguse või selle sümptomi parandamine, leevendamine või profülaktika või mida kasutatakse terviseseisundi või haiguse tekkepõhjuse kindlaksmääramiseks.
"Ravimiseaduse" § 2. lõige 1 sätestab ravimi mõiste järgmiselt: "Ravim on igasugune aine või ainete kombinatsioon, mis on mõeldud haiguse või haigussümptomi vältimiseks, diagnoosimiseks, ravimiseks või haigusseisundi kergendamiseks inimesel või loomal, inimese või looma elutalitluse taastamiseks või muutmiseks farmakoloogilise, immunoloogilise või metaboolse toime kaudu."

Farmakokineetika

Pikka aega usuti, et platsenta ja hemato-platsentaarne barjäär moodustab ravimitele läbilaskmatu barjääri. Tänapäevased uuringud on aga näidanud, et peaaegu kõik tulevasele emale manustatud ravimid jõuavad passiivse difusiooni teel ka loote vereringesse.

Muud

Kuigi ka taimedel on haigused ja teadusharu, mis tegeleb taimede haigustega, on fütopatoloogia, siis taimede ravimitest tänapäeval (2009. aasta seisuga) veel rääkida ei saa.
Alliance Française (rahvusvaheline organisatsioon)

Alliance Française on rahvusvaheline organisatsioon, mille eesmärk on edendada ja toetada prantsuse keele ja kultuuriga seotut nii kodu- kui ka välismaal. Organisatsiooni peakontor asub Pariisis.
Organisatsioon asutati 21. juulil 1883. 
Organisatsioonil on 1071 keskust 133 riigis. Eestis tegutseb Eesti Alliance Française.
Martin Amis

Martin Louis Amis (sündinud 25. augustil 1949 Swanseas) on inglise kirjanik.  
Tema tuntuimad teosed on "Money" (1984) ja "London Fields" (1989). 
Amise teoste keskseks teemaks on liialdus hiliskapitalistlikust lääne ühiskonnast, mille absurdsust väljendab ta satiiriliselt grotesksete karikatuuride kaudu. Ajakiri The New York Times on teda nimetanud "uue ebameeldivuse" meistriks. 
Inspiratsiooni on Amis ammutanud teiste tuntud kirjanike, näiteks Saul Bellowi, Vladimir Nabokovi, James Joyce'i ja ka oma isa Kingsley Amisi töödest. 
Amis ise on aga oma loominguga mõjutanud paljusid 20. sajandi lõpu ja 21. sajandi alguse kirjanikke, nende hulgas ka Will Selfi ja Zadie Smithi.

Elulugu

Martin Amis sündis Walesis Swansea linnas. Tema isa on tuntud inglise kirjanik Sir Kingsley Amis ja ema Hilary Bardwell. Tal on vanem vend Philip ja oli noorem õde Sally, kes suri 2000. aastal. Amisi vanemad lahutasid, kui poeg oli vaid 12-aastane. 
15-aastasena sai Martin Louis Amis rolli Richard Hughesi filmis "A High Wind in Jamaica", kus ta mängis John Thorntot. 
Amis luges vaid koomikseid, kuni kasuema talle Jane Austeni loomingut tutvustas. Austenit on Amis ka oma esimeseks eeskujuks nimetanud. 
Martin Amis on lõpetanud Oxfordi Exteteri kolledži.

Karjäär

Amise esimene teos "The Rachel Papers" (1975), mis on kirjutatud tema perekodus Põhja-Londonis, sai Somerset Maughami auhinna. Raamat räägib loo taibuka, kuid egoistliku teismelise ja tema tüdruksõbra aastast enne ülikooli minekut. Raamatust on tehtud ka kultusfilm, mis ei saanud kuigi edukaks. 
Lisaks on ta käsikirja kirjutanud filmile "Saturn 3".
Martin Amise kuulsaimad teosed on "Money", "London Fields" ja "The Information", millele viidatakse ka kui Londoni triloogiale. Raamatutel on süžee poolest väga vähe ühist, kuid kõik kolm jutustavad keskealistest meestest, kes avastavad 20. sajandi lõpu räpast ja liiderlikku post-apokalüptilist Suurbritanniat. Raamatute peategelased on tõelised antikangelased. 
Amis on avaldanud ka kaks lühijuttude kogumikku: "Einstein's Monsters" ja "Heavy Water".
Martin Amist võib tihti näha ja kuulda meedias, kus ta osaleb diskussioonides ja debattidel. Samuti kirjutab ta ajaleheartikleid ja raamatuarvustusi.
Oskar Ernst Emil Tomberg

Oskar Ernst Emil Tomberg (23. oktoober/4. november 1866 Tudulinna – 6. veebruar 1938 Tallinn) oli eesti vaimulik.
Oskar Tomberg sündis rentniku Johannes Tombergi ja Wilhelmine Tombergi kolmanda pojana. Ta õppis Tartu Gümnaasiumis ja 1884–1889 Tartu Ülikooli usuteaduskonnas. Prooviaastal oli ta Vaivara koguduses (venna Christoph Dietrich Georgi juures). Ordineeriti 3. veebruaril/15. veebruaril 1891 Tallinnas õpetajaks.
Vaimulikutööd alusatas ta 1891 Koeru Maarja-Magdaleena koguduse abiõpetajana. Seejärel oli ta 1892 Eestimaa vikaarõpetaja, 1892–1895 Tallinna Toompea Kaarli koguduse abiõpetaja ning 1896 – 15. oktoober 1932 Jõelähtme Püha Neitsi Maarja koguduse õpetaja, 1917–1920 Ida-Harju praostkonna praost, alates 1932. aastast emerituuris.
Ta abiellus 1891 Margarethe Helene Elisabeth Hoffmanniga, kellega tal oli 11 last. Ainult 3 neist elasid abiellumiseni.

Isiklikku

Tema vend Nikolai Adolf Tomberg oli luterlikuks vaimulikuks Kamenets-Podolskis, vend Christoph Dietrich Georg Tomberg oli Vaivara koguduse õpetaja. Tema äi Heinrich Ferdinand Hoffmann oli Koeru Maarja-Magdaleena koguduse õpetaja. Tema poeg Herbert Tomberg oli arst.
Samsung E1200

Korpus

Samsung GT-E1200 plastkorpus koosneb esi- ja tagaosast. Ekraaniks on 1,52" TFT-ekraan, millest allpool asuvad plastklahvid. Ekraanil saab kuvada kuni 65 536 värvitooni. Seade on käepärane, mõõtmetega 108 mm pikkus, 45 mm laius ja 13,5 mm paksus. Tänu kompaktsusele ja lisade vähesusele kaalub telefon vaid 65 grammi. Telefoni sisse- ja väljalülitamiseks kasutatakse sama klahvi, mida ka kõne katkestamiseks.

Ühenduvus

GT-E1200 toetab mobiilside GSM-võrke sagedustel 900 MHz ja 1800 MHz. Seadmel on omanduslik S20 Pin pesa, millega saab ühendada laadija või 3,5 mm pulkpistikuga adapteri 4-pinise/TRRS peakomplekti või 3-pinise/TRS kuulari tarvis.

Aku

E1200 mudel kasutab liitium-ioonakut, mille pinge on 3,7 V ja mahutavus 800 mAh. Tootja andmetel on aku vastupidavus kuni 720 tundi (30 päeva) ooteaega või 7 tundi kõneaega ühe laadimiskorra kohta.

Tarkvara

Samsung GT-E1200 operatsioonisüsteemiks on SGP, mis on Samsungi enda operatsioonisüsteem. Funktsioonidest on olemas vaid kõige algelisemad. Interneti tugi puudub.

Rakendused

Samsung GT-E1200-l on olemas kalender, üks mäng (sudoku), märkmerakendus, teisendi, kalkulaator, stopper, taimer, maailmakell ja äratuskell.
Tallinna Prantsuse Lütseum

Sümboolika

Kooli lipul on kaks külge: ühel küljel on Prantsuse lipp kooli prantsuskeelse nimega, kooli vapi ja kooli motoga (Probi estote per totam vitam – Olgem väärikad kogu elu). Teisel küljel on Eesti lipp ja kooli eestikeelne nimi, muus osas on kõik sama. 
Kooli õpilased kannavad esimesed viis aastat koolivormi. Koolivormiks on traditsiooniline madruse vorm, mis on Eestis ebatavaline. Tähtsatel päevadel kantakse vormi valge kraega ja tavapäevadel kantakse sinist kraed.
Õpilased peavad kooli eeskirjade järgi kandma koolimütsi. Mütsi eesosas on metallnupuke kooli nime initsiaalidega. Müts on musta äärega, valge küljega ja peal on prantsuse trikoloor.

Asutamine

Idee asutada Eestisse prantsuse keelt õpetav kool tuli Prantsusmaalt. 1921. aastal asutati Prantsuse Instituut ja varsti pöördus Instituut Haridusministeeriumi poole ideega asutada kool, kus õpetataks prantsuse keelt – Tallinna Prantsuse Gümnaasium (kool sai praeguse nime 1923. aastal). Kuigi kool avas uksed 1. augustil 1921, tähistatakse kooli aastapäeva 1. oktoobril, mil anti esimesed tunnid.

Esimesed 15 aastat

Tallinna Prantsuse Lütseum alustas tegevust 81 õpilasega, aga õpilaste arv kasvas aastatega, jõudes 1937. aastaks 500 õpilaseni. Tänapäeval õpib koolis umbes 700 õpilast, keda õpetab 54 õpetajat.
Tänapäeval asub kooli peahoone aadressil Hariduse 3 ja algklasside hoone aadressil Hariduse 8. Pärast asutamist polnud koolil oma hoonet ja kool liikus ühest kohast teise. 1. oktoobril 1934 teatas Prantsuse suursaadik, et Prantsusmaa toetab uue koolimaja ehitust 420 000 frangiga (100 000 Eesti krooniga). Varsti osteti uue koolimaja jaoks Roosikrantsi ja Vaestepatuste tänava vaheline maa.

Hariduse tänava maja

1930. aastatel oli Eesti valitsuse prioriteediks prantsuse ja inglise kultuuri mõju suurendamine (vene ja saksa mõju vähendamiseks). 4. aprillil 1935 teatas president Konstantin Päts, et valitsus toetab kooli 100 000 krooniga.
Uue koolimaja nurgakivi pandi 1936 ja koolimaja valmis 20 septembril 1937.

Tallinna 7. Keskkool

Kui Eesti 1940. aastal okupeeriti, siis lütseum suleti ja koos Jakob Westholmi Gümnaasiumiga asutati Tallinna 7. Keskkool (tänapäeva Tallinna Inglise Kolledž).

Taassünd

Pärast Eesti taasiseseisvumist 1991. aastal algatasid kooli vilistlased liikumise kooli taasavamiseks. Liikumine oli edukas ja kool taasavas uksed 1992. aastal. Pärast taasasutamist läks kooli valdusse Luise 38 hoone, kus oli olnud Tallinna 45. Keskkool. 1994. aastal taotles kool tagasi oma ajaloolist koolihoonet Hariduse tänavas. 31. augustil 1996 kolis kool tagasi Hariduse 3 hoonesse. Algklassid jäid Luise tänava hoonesse. 2004. aastal kolisid algklassid Hariduse 8 hoonesse, kus nad asuvad tänaseni.
Diepholzi kreis

Ajalugu

12. sajandist 1585. aastani oli Diepholz suveräänne isandkond, hiljem krahvkond Saksa-Rooma riigis, mille üle valitsesid Diepholzi isandad, hiljem krahvid. 16. sajandi alguses oli suur surve võimsa Braunschweig-Lüneburgi hertsogkonna poolt, mis püüdis väikeriike annekteerida. Moodustades liidu naaber Hoya krahvkonnaga ja paludes abi keisrilt endalt, suutis Diepholzi riik mõned aastakümned elus püsida. 1585. aastal valitsejasugu hääbus ja Diepholz annekteeriti lõpuks Braunschweig-Lüneburgi poolt.
1932. aastal loodi Grafschaft Diepholzi kreis, kui ühendati endised Diepholzi ja Sulingeni kreisid. Endine Diepholzi kreis oli laias laastus sama kui keskaegne riik, samas Sulingeni kreis oli olnud osa Hoya krahvkonnast.
Praegune Diepholzi kreis moodustati 1977. aastal, kui ühendati endised Grafschaft Diepholzi ja Grafschaft Hoya kreisid.

Geograafia

Kreis ulatub Bremeni lõunaservast Nordrhein-Westfaleni piirini. Lõunas on Dümmeri järv pindalaga 16 km², mida ümbritsevad lodud. Järve ümbruse roostikes elab palju haruldasi linnuliike. Kreisi põhjaosas on metsad ja põllumajandusmaad.
Metsiku vald

Metsiku vald (saksa keeles Metzikus) oli vald Virumaal Haljala kihelkonnas. 
Vald eksisteeris 1866–1893 ja siis liideti Metsiku vald Vihula vallaga.
Valla alal asus Metsiku mõis.
Mats Kangur

Mats Kangur (sündinud 28. märtsil 1976 Ammutal Järvamaal) on eesti loodusfotograaf.
Ta on pälvinud Eesti suurima loodusfotokonkursi peaauhinna.

Suur Hunt

Eesti suurima loodusfotokonkursi "Looduse aasta foto" žürii eesotsas Rein Maraniga määras 2010. aastal peaauhinna – Suure Hundi auhinna – Mats Kangurile foto "Musträstas on hommikul esimene" eest. See pilt sai esikoha ka loomaportreede kategoorias.
Pärnu–Tori maantee

Pärnu–Tori maantee (registrinumbriga 59) on üks Eesti tugimaanteedest. 
See saab alguse Pärnu linna ja Reiu küla piiril Tallinna–Pärnu–Ikla maantee 134. kilomeetril. Tee pikkus on 23,5 km. Tee lõpeb Selja külas Pärnu–Rakvere–Sõmeru maantee 22. kilomeetril. Pärnu linnast kuni Kõrsa külani kannab nime Paide maantee, Paikuse alevikus osaliselt ka Pärnade puiestee nime. Tori aleviku tänavatena kannab nimesid Pärnu maantee ja Selja maantee.

Asulad Pärnu–Tori maanteel

Pärnu linn, Reiu küla, Paikuse alevik, Sindi linn, Seljametsa küla, Kõrsa küla, Urumarja küla, Taali küla, Randivälja küla, Tori alevik, Selja küla.
Semi keeled

Algkodu

Semi keelte algkodu on Kirde-Aafrikas.

Kõnelejate arv

Neid kõneleb tänapäeval ligikaudu 280 miljonit inimest.

Kiri

Semi keelte tähestikele (välja arvatud Etioopia semi keeled, manda keel ja malta keel) on ühine see, et seal on eraldi tähed ainult kaashäälikute jaoks. Täishäälikuid märgitakse üksnes kaudselt (kaashäälikumärkide abil)  või enamasti fakultatiivsete diakriitikute abil. Paljudes semi keeltes kirjutatakse paremalt vasakule.
Kemogeensed setted

Kemogeensed setted ehk keemilised setted (ka pegnitogeensed setted, tõenäoliselt tuleneb kr pēgnymi 'löön; tarretan, kristalliseerin' + gignomai 'sünnin, tekin') on setted, mis on tekkinud lahusest või suspensioonist keemiliselt välja sadestunud ainest.
Enamasti tekivad kemogeensed setted veekogude põhja veest väljasadestunud sooladest.
Diageneesi tagajärjel muutuvad keemilised setted kemogeenseteks kivimiteks. Nendeks on näiteks haliit (kivisool), kips ja allikalubi.
Tallapoosa maakond

Ajalugu

Maakond moodustati 1832. aastal.

Rahvastik

Elanike arv oli 2010. aasta rahvaloenduse järgi 41 616.
Walter Chervet

Isiklikku

Walter Chervet' vanemad vennad Ernest, Paul ja Fritz ning tema poeg Alain on samuti tuntud Šveitsi poksijad.
Piers Uso Friedrich Walter

Piers Uso Friedrich Walter  (7. oktoober 1795 Valmiera – 27. juuli 1874 Tartu) oli baltisaksa arstiteadlane.
Arsti poeg. Õppis 1813–1819 Tartu Ülikoolis, hiljem ka Berliini ja Würzburgi ülikoolides. Oli sünnitusabi, naiste- ja lastehaiguste professor Tartu Ülikoolis 1833–1859.
Tema haud asub Vana-Jaani kalmistul.
Marianne Paimre

Marianne Paimre (sündinud 20. juulil 1967 Tallinnas) on Eesti infoteadlane ja ajakirjanduse uurija. 
Tema põhilised uurimisvaldkonnad on narkoprobleemi ja kuritegevuse käsitlemine meedias ning terviseinfo. Kaitses 2013. aastal doktoritöö "Narkoprobleemide kajastamine Eesti ajakirjanduses (1993–2009)" Soomes Jyväskylä ülikoolis, mille kirjutamist alustas Tartu ülikoolis.  2017. a. sügisest teeb Tallinna ülikooli digitehnoloogiate instituudis oma teist doktoritööd terviseinfokäitumisest internetikeskkkonnas. On õppejõud Tartu ülikooli õigusteaduskonnas ja Tallinna ülikooli digitehnoloogiate instituudis. Kirjutanud mitmeid teadus- ja ajakirjandusartikleid narkopoliitika teemal.
Helgi Sildever

Helgi Sildever (31. märts 1935 – 23. oktoober 2001) oli eesti rahvamuusik, koorijuht ja muusikapedagoog.
1949. aastal ta küüditati koos emaga Novosibirskisse. 1958. aastal naasis kodumaale. 1962. aastal lõpetas ta Tallinna Muusikakooli koorijuhtimise eriala. Samal aastal asus tööle Vändra Lastemuusikakooli õpetajana.
Ta oli rahvamuusikaansambli Linnutaja asutaja ja kunstiline juht aastatel 1978–2000.
Tantalophis

Levila

Need maod on endeemsed Oaxaca osariigis Mehhikos.
Voldemar Maask

Voldemar Maask (30. mai 1941 Kirov – 14. november 1998 Tallinn) oli eesti fotograaf, kes tegi kaastööd paljudele väljaannetele ja fotoagentuuridele ning viljeles portree- ja reportaažfotot.
Aastatel 1956–1958 oli ta vabakutseline fotokorrespondent, 1959–1980 töötas mitmes väljaandes: ajalehtedes Noorte Hääl ja Nõukogude Õpetaja ning ajakirjas Noorus.
Ta oli hinnatud fotograaf, kelle töid kasutati nii Nõukogude Liidus (1980–1991 oli ta infoagentuuri Hoвости (APN) fotokorrespondent) kui ka Soomes ja mujal välismaal.
Oma elu viimastel aastatel oli ta Eesti välisministeeriumi ametlik fotograaf. Muu hulgas jäädvustas ta Lennart Meri välisreise.
Ta oli väga hinnatud reprofoto tegijana. Viimastel aastatel kasutas ta fotoaparaate Nikon FE 2 ja Nikon F70.
Ohakasoomukas

Ohakasoomukas (Orobanche pallidiflora) on soomukaliste sugukonda kuuluv taimeliik.
Ta on Eestis arvatud III kaitsekategooriasse (seisuga 2012).
Immuunsüsteem

Inhalatsioonianesteetikumide toime

Kirurgiliste operatsioonide käigus kasutatava sissehingatava ksenooni toimet immuunsüsteemile on vähe uuritud ja seda ei tunta.
Merle Valkonen

Tunnustused

1976 – karikatuurivõistluse "Meist ja meie linnast" Eesti NSV Siseministeeriumi Riikliku Autoinspektsiooni eripreemia
Komplekstasand

Komplekstasand on koordinaattasand, mille igale punktile (x,y) on seatud vastavusse kompleksarv z = x + i y. Komplekstasandi abstsisstelge nimetatakse reaalteljeks (tähistatakse Re), ordinaattelge imaginaarteljeks (tähistatakse Im) ja punkti (x,y) nimetatakse kompleksarvu x + i y afiksiks.

Komplekstasand polaarkoordinaatides

Iga kompleksarvu z saab esitada ka eksponent- või trigonomeerilisele kujul, mis on vastavalt
kus r on kompleksarvu absoluutväärtus ja φ selle argument.
Tuleb välja, et polaarkoordinaatides väljendatuna asub kompleksarv z punktis (r,φ).